CELEX: 32015D0048
Language: hr
Date: 2015-12-16 00:00:00
Title: Odluka (EU) 2015/2464 Europske središnje banke od 16. prosinca 2015. o izmjeni Odluke (EU) 2015/774 o programu kupnje vrijednosnih papira javnog sektora na sekundarnim tržištima (ESB/2015/48)

30.12.2015   
            
            
               HR
            
            
               Službeni list Europske unije
            
            
               L 344/1
            
         ODLUKA (EU) 2015/2464 EUROPSKE SREDIŠNJE BANKE
   od 16. prosinca 2015.
   o izmjeni Odluke (EU) 2015/774 o programu kupnje vrijednosnih papira javnog sektora na sekundarnim tržištima (ESB/2015/48)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Ugovor o funkcioniranju Europske unije, a posebno prvu alineju njegova članka 127. stavka 2.,
   uzimajući u obzir Statut Europskog sustava središnjih banaka i Europske središnje banke, a posebno drugi podstavak njegova članka 12. stavka 1. u vezi s prvom alinejom članka 3. stavka 1. i članak 18. stavak 1.,
   budući da:
   
               (1)
            
            
               Upravno vijeće donijelo je 4. ožujka 2015. Odluku (EU) 2015/774 Europske središnje banke (ESB/2015/10) (1) kojom je uspostavljen program kupnje vrijednosnih papira javnog sektora na sekundarnim tržištima (dalje u tekstu „PSPP”). Uspostavom PSPP-a, Upravno vijeće proširilo je postojeće programe kupnje imovine kako bi bila uključeni vrijednosni papiri javnog sektora Pored trećeg programa kupnje pokrivenih obveznica (dalje u tekstu „CBPP3”) i programa kupnje vrijednosnih papira osiguranih imovinom (dalje u tekstu „ABSPP”), PSPP je dio proširenog programa kupnje vrijednosnih papira (dalje u tekstu „APP”). Cilj APP-a jest dodatno unaprijediti prijenos monetarne politike, olakšati odobravanje kredita gospodarstvu europodručja, olakšavanje uvjeta kreditiranja kućanstava i pravnih osoba i doprinijeti vraćanju stope inflacije na razine bliže 2 % u skladu s očuvanjem stabilnosti cijena kao primarnim ciljem ESB-a.
            
         
               (2)
            
            
               Upravno vijeće je 3. prosinca 2015. odlučilo, u skladu sa svojim mandatom za osiguravanje stabilnosti cijena, preispitati određena obilježja PSPP-a radi osiguravanja stalne prilagodbe inflacije prema razinama koje su ispod, ali blizu 2 % u srednjoročnom razdoblju. Preispitivanja su u skladu s mandatom Upravnog vijeća u području monetarne politike i na pravi način odražavaju razmatranja o upravljanju rizicima.
            
         
               (3)
            
            
               U skladu s tim, radi postizanja ciljeva PSPP-a, upravno vijeće odlučilo je proširiti planirano razdoblje kupnji prema PSPP-u do kraja ožujka 2017. ili, ako je potrebno i nakon toga, a u svakom slučaju dok Upravno vijeće primijeti stalnu prilagodbu inflacije koja je u skladu s njegovim ciljem postizanja stope inflacije ispod, ali blizu 2 % u srednjoročnom razdoblju. Upravno vijeće odlučilo je shodno tomu proširiti planirano razdoblje kupnju u okviru trećeg programa kupnje pokrivenih obveznica (CBPP3) i u okviru programa kupnje vrijednosnih papira osiguranih imovinom (ABSPP).
            
         
               (4)
            
            
               Upravno vijeće također je odlučilo da će, kako bi se povećala fleksibilnost PSPP-a i na taj način podržala kontinuirana nesmetana provedba kupnji barem do kraja planiranog razdoblja, utrživi dužnički instrumenti nominirani u eurima koje su izdale jedinice područne (regionalne) ili lokalne samouprave koje se nalaze u europodručju, biti prihvatljivi za redovnu kupnju prema PSSP-u, od strane nacionalnih središnjih banaka države u kojoj se nalazi izdavatelj.
            
         
               (5)
            
            
               Upravno vijeće također je odlučilo reinvestirati plaćanja glavnice za vrijednosne papire kupljene prema APP-u, po dospijeću odnosnih vrijednosnih papira, koliko god je potrebno, čime se doprinosi povoljnim uvjetima likvidnosti i odgovarajućem stavu monetarne politike.
            
         
               (6)
            
            
               U pogledu dužničkih vrijednosnih papira iz članka 3. stavka 2. točke (c) Odluke (EU) 2015/774 (ESB/2015/10), primjenjuju se različita ograničenja izdanja i ograničenja izdavatelja. Upravno vijeće postavlja ova ograničenja uzimajući u obzir razmatranja o upravljanju rizicima i funkcioniranju tržišta.
            
         
               (7)
            
            
               Odluku (EU) 2015/774 (ESB/2015/10) trebalo bi stoga na odgovarajući način izmijeniti,
            
         DONIJELO JE OVU ODLUKU:
   Članak 1.
   Izmjene
   Odluka (EU) 2015/774 (ESB/2015/10) mijenja se kako slijedi:
   
               1.
            
            
               U članku 3. stavak 1. zamjenjuje se sljedećim:
               „1.   U skladu sa zahtjevima utvrđenim u članku 3., utrživi dužnički vrijednosni papiri nominirani u eurima koje je izdala središnja država, jedinice područne (regionalne) ili lokalne samouprave države članice čija je valuta euro, priznate agencije koje se nalaze u europodručju, međunarodne organizacije koje se nalaze u europodručju i multilateralne razvoje banke koje se nalaze u europodručju prihvatljivi su za kupnju od strane središnjih banaka Eurosustava prema PSPP-u. U iznimnim okolnostima, kada se predviđeni iznos kupnje ne može postići, Upravno vijeće može odlučiti kupiti utržive dužničke vrijednosne papire koje su izdali drugi subjekti koji se nalaze u europodručju, u skladu s uvjetima utvrđenim u stavku 4.”
            
         
               2.
            
            
               U članku 3. stavak 3. zamjenjuje se sljedećim:
               „3.   Da bi bili prihvatljivi za kupnje prema PSPP-u, dužnički vrijednosni papiri, u smislu stavaka od 1. do 2. moraju imati preostalo dospijeće od najmanje 2 godine i najviše 30 godina u vrijeme njihove kupnje od stane odgovarajuće središnje banke Eurosustava. Radi omogućavanja nesmetane provedbe, utrživi dužnički instrumenti s preostalim dospijećem od 30 godina i 364 dana prihvatljivi su prema PSPP-u. Nacionalne središnje banke također provode zamjenske kupnje utrživih dužničkih vrijednosnih papira koje su izdale međunarodne organizacije i multilateralne razvojne banke ako se predviđeni iznosi za kupnju u utrživim dužničkim vrijednosnim papirima koje su izdale središnje države, jedinice područne (regionalne) ili lokalne samouprave i priznate agencije ne mogu postići.”
            
         
               3.
            
            
               U članku 3. stavak 4. zamjenjuje se sljedećim:
               „4.   Središnje banke Eurosustava mogu, u iznimnim okolnostima, predložiti Upravnom vijeću javna nefinancijska društva koja se nalaze u njihovoj državi kao izdavatelje utrživih dužničkih instrumenata za zamjensku kupnju u slučaju da se predviđeni iznosi za kupnju utrživih dužničkih instrumenata koje su izdale središnje države, jedinice područne (regionalne) ili lokalne samouprave i priznate agencije koje se nalaze u njihovoj državi ne mogu postići.
               Predložena javna nefinancijska društva moraju ispunjavati najmanje oba sljedeća kriterija:
               
                           —
                        
                        
                           moraju biti ‚nefinancijska društva’ kako su definirana u Uredbi (EU) br. 549/2013 Europskog parlamenta i Vijeća (2),
                        
                     
                           —
                        
                        
                           moraju biti subjekti ‚javnog sektora’ odnosno subjekti u smislu značenja iz članka 3. Uredbe Vijeća (EZ) br. 3603/93 (3).
                        
                     Nakon odobrenja Upravnog vijeća, utrživi dužnički instrumenti nominirani u eurima koje su izdala takva javna nefinancijska društva koja se nalaze u euopodručju koja udovoljavaju i. kriteriju prihvatljivosti za utrživu imovinu kao kolaterala za kreditne operacije Eurosustava, prema dijelu četvrtom Smjernice (EU) 2015/510 Europske središnje banke (ESB/2014/60) (4); i ii. zahtjevima iz stavaka 2. i 3., prihvatljivi su za zamjenske kupnje prema PSPP-u.
               
                  (2)  Uredba (EU) br. 549/2013 Europskog parlamenta i Vijeća od 21. svibnja 2013. o Europskom sustavu nacionalnih i regionalnih računa u Europskoj uniji (SL L 174, 26.6.2013., str. 1.)."
						
               
                  (3)  Uredba Vijeća (EZ) br. 3603/93 od 13. prosinca 1993. o utvrđivanju definicija za primjenu zabrana iz članka 104. i članka 104.b stavka 1. Ugovora (SL L 332, 31.12.1993., str. 1.)."
						
               
                  (4)  Smjernica (EU) 2015/510 Europske središnje banke od 19. prosinca 2014. o provedbi okvira monetarne politike Eurosustava (ESB/2014/60) (SL L 91, 2.4.2015., str. 3.).”"
						
            
         
               4.
            
            
               Članak 5. zamjenjuje se sljedećim:
               „Članak 5.
               Ograničenja kupnje
               1.   Sukladno članku 3. ograničenje izdanja po međunarodnom identifikacijskom broju vrijednosnog papira (ISIN) primjenjuje se prema PSPP-u na utržive dužničke vrijednosne papire koji ispunjavaju uvjete utvrđene u članku 3. nakon konsolidiranja udjela u svim portfeljima središnjih banaka Eurosustava.
               Od 10. studenoga 2015. ograničenje izdanja bit će postavljeno na 33 % po međunarodnom identifikacijskom broju vrijednosnog papira (ISIN). Iznimno, ograničenje izdanja postavlja se na 25 % po međunarodnom identifikacijskom broju vrijednosnog papira (ISIN) za prihvatljive dužničke vrijednosne papire koje sadrže klauzulu o zajedničkom djelovanju (eng. collective action clause (CAC)) koja se razlikuje od modela klauzule o zajedničkom djelovanju koju je izradio Gospodarski i financijski odbor i koji su provele države članice u skladu s člankom 12. stavkom 3. Ugovora o Europskom stabilizacijskom mehanizmu, ali koje će se povećati na 33 % ovisno o provjeri koja će se provesti za svaki pojedinačni slučaj, a koja će utvrditi da udio koji premašuje 33 % po međunarodnom identifikacijskom broju vrijednosnog papira (ISIN) ne bi dovelo središnje banke Eurosustava da drže udjele blokirajuće manjine kod uobičajenog restrukturiranja duga.
               2.   Prema PSPP-u, ukupno ograničenje od 33 % neotplaćenih vrijednosnih papira izdavatelja primjenjuje se na skup prihvatljivih utrživih dužničkih vrijednosnih papira u odnosu na dospijeća utvrđena u članku 3. nakon konsolidiranja udjela u svim portfeljima središnjih banaka Eurosustava.
               3.   U pogledu dužničkih vrijednosnih papira iz članka 3. stavka 2. točke (c) primjenjuju se različita ograničenja izdavatelja i ograničenja izdanja. Upravno vijeće postavlja ova ograničenja uzimajući u obzir razmatranja o upravljanju rizicima i funkcioniranju tržišta.”
            
         
               5.
            
            
               U članku 6. stavci 1. i 2. zamjenjuju se sljedećim:
               „1.   Od ukupne knjigovodstvene vrijednosti kupljenih utrživih dužničkih vrijednosnih papira prihvatljivih prema PSPP-u, 12 % čine kupnje vrijednosnih papira izdanih od strane prihvatljivih međunarodnih organizacija i multilateralnih razvojnih banaka, a 88 % čine kupnje vrijednosnih papira izdanih od strane prihvatljivih središnjih država, jedinica područne (regionalne) ili lokalne samouprave i prihvaćenih agencija, ili, kada je primjenjivo u skladu s člankom 3. stavkom 4. ove odluke, kupnje vrijednosnih papira izdanih od strane prihvatljivih javnih nefinancijskih društava. Ova raspodjela podliježe reviziji od strane Upravnog vijeća. Kupnje dužničkih vrijednosnih papira koje su izdale prihvatljive međunarodne organizacije, multilateralne razvojne banke i jedinice područne (regionalne) i lokalne samouprave mogu obavljati samo nacionalne središnje banke.
               2.   Udio nacionalnih središnjih banaka u ukupnoj knjigovodstvenoj vrijednosti kupnji utrživih dužničkih vrijednosnih papira prihvatljivih prema PSPP-u iznosi 92 %, a preostalih 8 % kupuje ESB. Raspodjela kupnji između država vrši se prema ključu za upis kapitala ESB-a kako je navedeno u članku 29. Statuta ESSB-a.”
            
         Članak 2.
   Stupanje na snagu
   Ova Odluka stupa na snagu 1. siječnja 2016.
   
      Sastavljenu u Frankfurtu na Majni 16. prosinca 2015.
      
         
            Predsjednik ESB-a
         
         Mario DRAGHI
      
   
   
      (1)  Odluka (EU) 2015/774 Europske središnje banke od 4. ožujka 2015. o provedbi programa kupnje vrijednosnih papira osiguranih imovinom (ESB/2015/10) (SL L 121, 14.5.2015., str. 20.).